## L’IVC inaugura l’exposició ‘Daniel Vázquez Díaz y la pintura nueva en España. Colecciones Fundación Mapfre’ en el Museu de Belles Arts de Castelló

*** La mostra s’inaugura el divendres 21 de febrer, a les 20:00 hores, i recorre l’obra de l’artista des dels seus inicis fins a 1950
* El Museu acollirà el dia de la inauguració, a les 19:00 hores, una conferència de Leyre Bozal per a donar a conéixer l’obra de l’artista**

L’Institut Valencià de Cultura i la Fundació Mapfre inauguren el divendres 21 de febrer, a les 20:00 hores, en el Museu de Belles Arts de Castelló l’exposició ‘Daniel Vázquez Díaz y la pintura nueva en España’.

L’exposició, amb obres de la Col·lecció Fundació Mapfre, fa un recorregut per l’obra del pintor de Nerva (Huelva) des dels seus inicis, al començament del segle XX fins a 1950.

El discurs expositiu incidix de manera especial en la relació de l’artista amb les tendències més renovadores de les arts plàstiques que es van desenrotllar tant a París, lloc a on va viure durant dotze anys, com a la seua tornada a Espanya. Vázquez Díaz va desenrotllar, durant este període dos dels seus gèneres més practicats: el paisatge i el retrat.

En la capital francesa es relaciona amb els artistes espanyols allí establits com Ignacio Zuloaga, Pablo Picasso o Juan Gris, entre altres. Se submergix llavors en l’obra de Paul Gauguin, Paul Cézanne i Pierre-Auguste Renoir a través del marxant francés Ambroise Vollard i entaula amistat amb Henri Barbusse i l’escultor Antoine Bourdelle, a qui, a partir d’ací, considera el seu verdader mestre.

En instal·lar-se a Madrid de manera definitiva, l’obra de Vázquez Díaz és assumida per la crítica i pels intel·lectuals que l’envolten com a part de l’art nou. Esta tendència va ser el resultat de les ànsies de renovació que, a Espanya, en les primeres dècades del segle XX, van tindre nombrosos artistes de diferents orientacions.

La seua pintura, que ha sigut qualificada de cubisme temperat, no va trencar amb el passat, sinó que es va nodrir d’este per a ser reinterpretat amb una nova sensibilitat en clau moderna tal com es pot contemplar en l’obra exposada en el Museu de Belles Arts de Castelló.

**Conferència inaugural**

Amb motiu de la inauguració de la mostra, el divendres 21 de febrer, a les 19:00 hores, la comissària de l’exposició, Leyre Bozal Chamorro, impartirà una conferència sobre el denominat arte nuevo.

D’esta manera va ser com la majoria dels mateixos protagonistes van anomenar el procés de vinculació de les arts plàstiques espanyoles amb el moviment modern internacional de les primeres dècades del segle XX. Un art divers i heterogeni del qual Daniel Vázquez Díaz va ser un dels seus grans representants.

L’exposició ‘Daniel Vázquez Díaz y el arte nuevo. Colecciones FundaciónMapfre’ en el Museu de Belles Arts de Castelló estarà oberta fins al 15 de juny.

L’horari d’obertura del Museu és de dimarts a dissabte de 10:00 a 14:00 hores i de 16:00 a 20:00 hores. Els diumenges i festius l’horari és de 10:00 a 14:00 hores. Entrada lliure. Més informació [ací](https://mbacas.ivc.gva.es/).

Fecha: 20/02/2025